Vitner varslet politiet ved tre-tiden natt til fredag om at en bil sto i brann, og dermed rykket alle nødetater ut.

– Kort tid etterpå fikk vi melding om nok en bilbrann, ikke langt unna den første. Begge bilene sto i full fyr. På det ene stedet brant det opp enda en bil, sier operasjonsleder Gjermund Stokkli i Oslo-politiet til NRK.

Ifølge Stokkli tror politiet at brannene er påsatt. Det var stort politioppbud på brannstedene, og både politihelikopteret og flere hundepatruljer deltok i arbeidet.

– Den ene bilen sto veldig nærme en husvegg, og det var absolutt spredningsfare. Vi ser på dette som alvorlig, sier han.

FANT BENSINKANNE: En hundepatrulje kom over en rød bensinkanne i terrenget, like i nærheten av en de utbrente bilene, bekrefter politiet. Her sikrer politiet beviset. Foto: Remi B Presttun

For to uker siden var det omfattende bråk i det samme området, der ungdommer blant annet kastet stein mot vektere og brannvesenet, og tente på søppelkasser.

– Vi har ikke noen konkrete holdepunkter som tilsier at det har noen sammenheng nå. Men vi utelukker det ikke og vi etterforsker for å se om det kan ha en sammenheng med de siste episodene på Vestli og Stovner, sier operasjonslederen til NRK.

Politiet har så langt ingen mistenkte i saken.

Les også: Satte fyr på søppelkasser og kastet steiner fra gangbro